CELEX: 31987D0279
Language: el
Date: 1987-05-18 00:00:00
Title: 87/279/ΕΟΚ: Απόφαση του Συμβουλίου της 18ης Μαΐου 1987 σχετικά με τη χρηματοδοτική συμμετοχή της Κοινότητας όσον αφορά τα μέσα επιτήρησης και ελέγχου των αλιευτικών δραστηριοτήτων στα ύδατα που υπάγονται στην κυριαρχία ή τη δικαιοδοσία της Πορτογαλίας

Avis juridique important

|

31987D0279

87/279/ΕΟΚ: Απόφαση του Συμβουλίου της 18ης Μαΐου 1987 σχετικά με τη χρηματοδοτική συμμετοχή της Κοινότητας όσον αφορά τα μέσα επιτήρησης και ελέγχου των αλιευτικών δραστηριοτήτων στα ύδατα που υπάγονται στην κυριαρχία ή τη δικαιοδοσία της Πορτογαλίας  

Επίσημη Εφημερίδα αριθ. L 135 της 23/05/1987 σ. 0033 - 0034

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 18ης Μαΐου 1987  σχετικά με την χρηματοδοτική συμμετοχή της Κοινότητας όσον αφορά τα μέσα επιτήρησης και ελέγχου των αλιευτικών δραστηριοτήτων στα ύδατα που υπάγονται στην κυριαρχία ή τη δικαιοδοσία της Πορτογαλίας  (87/279/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,  την πρόταση της Επιτροπής (1),  την γνώμη του Ευρωπαϊκού Κοινοβουλίου (2),  Εκτιμώντας:  ότι, πριν από την προσχώρηση της Πορτογαλίας, η Κοινότητα είχε δηλώση ότι μπορεί να εξεταστεί το ενδεχόμενο της κοινοτικής ενίσχυσης για την επιτήρηση και τον έλεγχο των υδάτων που υπάγονται στην κυριαρχία ή τη δικαιοδοσία αυτού του κράτους (3)·  ότι πρέπει να συμπληρωθούν, να εκσυγχρονιστούν και να βελτιωθούν τα μέσα επιτήρησης και ελέγχου που διαθέτει η Πορτογαλική Δημοκρατία για την εξασφάλιση της ορθής εφαρμογής των διατάξεων που διέπουν την κοινή αλιευτική πολιτική στα ύδατα που υπάγονται στη κυριαρχία ή δικαιοδοσία της, ώστε να καταστούν αποτελεσματικότερα·  ότι θα πρέπει η Κοινότητα να συμμετάσχει στη χρηματοδότηση των σχετικών δαπανών που πραγματοποιεί αυτό το κράτος για τους σκοπούς αυτούς· ότι αυτές οι δαπάνες θα πρέπει να χρηματοδοτούνται από την Κοινότητα κατά 50 % και μέχρις ενός συγκεκριμένου ανώτατου ποσού·  ότι είναι ανάγκη να εξασφαλιστεί ότι τα μέσα που βελτιώνονται κατ' αυτόν τον τρόπο θα τεθούν πραγματικά σε λειτουργία και ότι οι δαπάνες που θα πραγματοποιηθούν θα είναι εύλογες,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Η Κοινότητα συμμετέχει, σύμφωνα με τους όρους οι οποίοι καθορίζονται στο παράρτημα, στη χρηματοδότηση δαπανών που πραγματοποιεί η Πορτογαλική Δημοκρατία προκειμένου να συμπληρώσει, εκσυγχρονίσει και βελτιώσει τα μέσα επιτήρησης και ελέγχου που διαθέτει για την ορθή εφαρμογή των διατάξεων που διέπουν την κοινή αλιευτική πολιτική στα ύδατα που υπάγονται στην κυριαρχία ή τη δικαιοδοσία της.  2. Η Κοινότητα επιστρέφει, μέχρι ανωτάτου ορίου 12 εκατομμυρίων ECU, το 50 % των επιλέξιμων δαπανών που θα πραγματοποιήσει η Πορτογαλική Δημοκρατία κατά την περίοδο από 1ης Ιανουαρίου 1988 μέχρι 31 Δεκεμβρίου 1989.  3. Με την επιφύλαξη της παραγράφου 2, η Κοινότητα μπορεί να χορηγήσει προκαταβολές μέχρι ποσοστού 25 %, κατ' ανώτατο όριο, των επιλέξιμων δαπανών.  Άρθρο 2  Η παρούσα απόφαση απευθύνεται στην Πορτογαλική Δημοκρατία  Βρυξέλλες, 18 Μαΐου 1987.  Για το Συμβούλιο  Ο Πρόεδρος  P. DE KEERSMAEKER  (1) ΕΕ αριθ. C 323 της 16. 12. 1986, σ. 7.  (2) Γνώμη που διατυπώθηκε στις 10 Απριλίου 1987 (δεν έχει ακόμη δημοσιευθεί στην Επίσημη Εφημερίδα).  (3) ΕΕ αριθ. L 302 της 15. 12. 1985, σ. 493.  ΠΑΡΑΡΤΗΜΑ  1. Οι επιλέξιμες δαπάνες σχετικά με τα μέσα επιτήρησης και ελέγχου των υδάτων που υπάγονται στην κυριαρχία ή δικαιοδοσία της Πορτογαλίας είναι εκείνες που αφορούν:  α) την απόκτηση εξοπλισμού για τη βελτίωση και τον εκσυγχρονισμό του δυναμικού εναέριας και εναλίου επιτήρησης και ελέγχου των αλιευτικών δραστηριοτήτων·  β) την απόκτηση εξοπλισμού για τη βελτίωση και τον εκσυγχρονισμό της επικοινωνίας μεταξύ των σκαφών, αεροσκαφών και σταθμών εδάφους που ασκούν την επιτήρηση και τον έλεγχο των αλιευτικών δραστηριοτήτων·  γ) την απόκτηση σκαφών επιτήρησης, λαμβανομένων κυρίως υπόψη των αναγκών ελέγχου της δυτικής παράκτιας ζώνης.  2. Η Πορτογαλική Δημοκρατία ανακοινώνει στην Επιτροπή, το αργότερο μέχρι τις 30 Σεπτεμβρίου 1987, λεπτομερές πρόγραμμα των δαπανών που αναφέρονται στο σημείο 1. Το πρόγραμμα αυτό πρέπει να περιλαμβάνει ιδίως:  - τα τεχνικά χαρακτηριστικά των σκαφών και του εξοπλισμού, τις σχετικές δαπάνες και τον προβλεπόμενο τρόπο πληρωμής,  - τον προορισμό και την ημερομηνία που θα τεθούν σε λειτουργία τα σκάφη και ο εξοπλισμός,  - εφόσον ο εξοπλισμός πρόκειται να χρησιμοποιηθεί πάνω σε σκάφος ή αεροσκάφος, το προβλεπόμενο πρόγραμμα των εργασιών επιτήρησης και ελέγχου των αλιευτικών δραστηριοτήτων για το συγκεκριμένο σκάφος ή αεροσκάφος,  - το προβλεπόμενο πρόγραμμα των εργασιών επιτήρησης και ελέγχου για τα σκάφη που θα αποκτηθούν.  3. Εναπόκειται στην Πορτογαλική Δημοκρατία να δείξει το πως η χρηματοδότηση των εν λόγω μέσων θα οδηγήσει στη βελτίωση της επιτήρησης και του ελέγχου των αλιευτικών δραστηριοτήτων.  4. Μέσα σε δύο μήνες από την παραλαβή του προγράμματος το οποίο αναφέρεται στο σημείο 2, η Επιτροπή θα αποφασίσει κατά πόσο μπορούν να επιλέγουν προς χρηματοδότηση οι προβλεπόμενες δαπάνες.  5. Η απόδοση των δαπανών και η πληρωμή των προκαταβολών πραγματοποιούνται μόνον εφόσον έχουν τηρηθεί οι διατάξεις της οδηγίας αριθ. 77/62/ΕΟΚ (1).  6. Η Πορτογαλική Δημοκρατία παρέχει στην Επιτροπή όλες τις πληροφορίες που ενδεχόμενα θα της ζητήσει προκειμένου να μπορέσει να επιτελέσει το έργο της σύμφωνα με την παρούσα απόφαση.  Αν η Επιτροπή κρίνει ότι τα τεχνικά μέσα επιτήρησης και ελέγχου, για την απόκτηση των οποίων η Κοινότητα χορήγησε χρηματοδοτική ενίσχυση δυνάμει της παρούσας απόφασης, δεν χρησιμοποιούνται για τους προβλεπόμενους σκοπούς και σύμφωνα με τους όρους που καθορίζονται στην παρούσα απόφαση, ενημερώνει σχετικά την Πορτογαλική Δημοκρατία, η οποία αρχίζει τότε διοικητική έρευνα στην οποία μπορούν να συμμετέχουν υπάλληλοι της Επιτροπής. Ενημερώνει την Επιτροπή σχετικά με την πρόοδο και τα αποτελέσματα της έρευνας και της διαβιβάζει αντίγραφο της έκθεσης για την έρευνα καθώς και τα βασικά στοιχεία που χρησιμοποιήθηκαν για τη σύνταξή της.  Η Επιτροπή μπορεί να πραγματοποιεί ελέγχους για να βεβαιώνεται για την εφαρμογή της παρούσας απόφασης από την Πορτογαλική Δημοκρατία. Η Πορτογαλική Δημοκρατία επικουρεί τους υπαλλήλους που ορίζονται από την Επιτροπή για το σκοπό αυτό.  Οι διατάξεις του παρόντος σημείου εφαρμόζονται με την επιφύλαξη του άρθρου 12 του κανονισμού (ΕΟΚ) αριθ. 2057/82 (2).  (1) ΕΕ αριθ. L 13 της 15. 1. 1977, σ. 1.  (2) ΕΕ αριθ. L 220 της 29. 7. 1982, σ. 1.